open-index/open-wikipedia-markdown huggingface dataset:
Night and Day (Woolf-roman)

***Night and Day*** is 'n roman deur Virginia Woolf geskryf wat die eerste keer in 1919 gepubliseer is. Dit speel af in Londen gedurende die Edwardiaanse tydperk, en kontrasteer die daaglikse lewens en romantiese verbintenisse van twee karakters, Katharine Hilbery en Mary Datchet, met mekaar. Anders as in Woolf se volgende romans, soos bv. *To the Lighthouse*, word hierdie roman se dialoog en aksie in ewewig met die karakters se interne gedagtes en waarnemings ontwikkel. Daar is belangrike feministiese temas wat in *Night and Day* ondersoek word, soos vrouestemreg, die Britse samelewing se verwagting dat vroumense moet trou (en dat dit hulle gelukkig sal maak), asook vrouens se persoonlike ambisies.

Woolf verwys deurgaans na William Shakespeare se werke in hierdie roman, veral die toneelstuk *As You Like It*.
Etnolinguistiek

**Etnolinguistiek** (ook bekend as **kulturele linguistiek**) is 'n onderafdeling van die taalkunde en word gedefineer as die studie van taal as 'n aspek of deel van 'n kultuur. Veral die studie van die invloed van taal op kultuur en kultuur op taal.

Etnolinguistiek bestudeer die verhouding tussen taal en kultuur en die manier hoe verskillende etniese groepe na die wêreld kyk. Dit is die kombinasie tussen etnologie en taalkunde. Taal kan beskou word as die organisering van 'n reeks simbole. Die betekenis van die simbole moet aangeleer word, soos vir enige iets anders. Etnologie verwys na die manier van lewe van'n hele gemeenskap bv. al die karaktereienskappe wat een gemeenskap van 'n ander skei.

Etnolinguiste bestudeer hoe konseptualisering en persepsie taal beïnvloed en hoe hierdie dan verbind met ander kulture en samelewings.

## Verwysings
Castelnuovo Rangone

**Castelnuovo Rangone** is 'n *comune* in die streek Emilia-Romagna, in die noorde van Italië. Dit lê ongeveer 40&nbsp;km wes van Bologna en 13&nbsp;km suid van Modena, bestaande uit dorpies en kleiner nedersettings. In 2008 het dit 'n bevolking van 13&nbsp;856 gehad, en 'n oppervlak van 23&nbsp;km2.

## Eksterne skakels
Pride and Prejudice

***Pride and Prejudice*** is 'n roman deur Jane Austen geskryf wat die eerste keer in 1813 gepubliseer is. Dit volg die verhaal van Elizabeth Bennet, terwyl sy omgaan met kwessies van maniere, opbrengs, moraliteit, opvoeding en huwelik soos wat dit gedurende die Regency-tydperk in die Britse burgery se samelewing verstaan was.

Hierdie roman bly tot vandag toe een van die mees populêre en suksesvolle werke van Engelstalige fiksie. Dit is alreeds verskeie male verwerk in gelyknamige dramatiserings vir televisie en film, insluitend 'n 1995 reeks vir die BBC met Jennifer Ehle en Colin Firth in die rolverdeling, en 'n 2005 rolprent met Keira Knightley en Matthew Macfadyen in die rolverdeling.

## Eksterne skakels
Sense and Sensibility

***Sense and Sensibility*** is die eerste gepubliseerde roman van Jane Austen. Dit het die eerste keer in 1811 verskyn onder die skuilnaam "A Lady". Dit is 'n werk van romantiese fiksie wat afspeel in die suidweste van Engeland, Londen en Kent, en beeld die lewens en liefdes uit van twee susters, Elinor en Marianne Dashwood.

Austen het die eerste konsepontwerp van hierdie roman in briefvorm geskryf, rondom 1795, en dit Elinor and Marianne genoem. Sy het dit uiteindelik in narratiewe vorm oorgeskryf en die titel verander na wat dit vandag as bekend staan.

Hierdie roman is alreeds verskeie kere verwerk in gelyknamige dramatiserings vir film en televisie, insluitend 'n 1981 televisiereeks met regie deur Rodney Bennett, 'n 1995 film met regie deur Ang Lee en 'n draaiboek deur Emma Thompson, en 'n 2008 televisiereeks vir die BBC met regie deur John Alexander en 'n draaiboek deur Andrew Davies.

Ben H. Winters het 'n populêre parodie-roman in 2009 gepubliseer onder die titel *Sense and Sensibility and Seamonsters*, waarin hy Austen se verhaal kombineer met die mees algemene trope in seemonsterverhale. Austen word as mede-outeur van sy roman gelys.

## Eksterne skakels
Bloom-dag

[duimnael|320px|Bloom-dag in [Dublin, 2003]]

**Bloom-dag** is 'n herdenking en viering van die Ierse skrywer James Joyce se lewe en werk, waarin gebeurtenisse in sy roman *Ulysses* nageboots en opgevoer word. Hierdie feesviering word jaarliks op 16 Junie gehou, hoofsaaklik in Dublin maar ook op ander plekke, juis omdat *Ulysses* hierdie spesifieke dag in die protagonis Leopold Bloom se lewe uitbeeld.

## Eksterne skakels 
*
Margaretha Mes Instituut vir Plantfisiologie

Die **Margaretha Mes Instituut vir Plantfisiologie** op die Hatfieldkampus van die Universiteit van Pretoria, bestaan uit drie geboue naamlik die Bateman-, Stoneman- en Vetman-geboue. Dit het tot stand gekom met die bou van die Bateman-laboratorium in 1949. Die Vetman- en Stoneman-geboue het daarna gevolg en teen 1954 was die drie geboue voltooi, en het bekend geword as die Navorsingsinstituut vir Plantfisiologie. Dié naam is in 1959 verander na die Margaretha Mes Instituut vir Plantfisiologie. Dié drie geboue huisves kantore en laboratoriums wat deur die Departement Plantkunde gebruik word. Die Bateman-laboratorium is vernoem na mnr HW Bateman wat nou betrokke was by die beplanning van die gebou, wat ook een van die eerste fitotrons (geslote kweekhuise) ter wêreld insluit. Die Vetman-gebou is vernoem na ’n veteraan van die Tweede Wêreldoorlog. Die Stoneman-gebou is vernoem na dr. Bertha Stoneman, ’n botanikus van die Hugenoot Universiteitskollege van Wellington wat ’n groot skenking aan die Universiteit gemaak het om die Navorsingsinstituut vir Plantfisiologie te ontwikkel. Prof Margaretha Mes was die hoof van die Departement Plantkunde van 1944 tot 1959 en ’n navorser op die gebied van plantfisiologie. Sy was ook die eerste vrou om die hoof van 'n wetenskap-departement aan 'n Suid-Afrikaanse universiteit te word.

## Verwysings
Wiskunde-gebou UP

Die **Wiskunde-gebou** op die Hatfieldkampus van die Universiteit van Pretoria, was oorspronklik bekend as die Administrasiegebou. Die gebou, ontwerp deur Gordon Leith, ’n assistent van Sir Herbert Baker, weerspieël die kenmerkende elemente van die Klassieke argitektoniese styl.  Dit was die eerste gebou op kampus wat afgewyk het van die destydse strukturele- en ontwerpneigings. Konstruksie het in 1930 begin en die gebou was later in 1954 vergroot. Die argitek Strauss Brink was verantwoordelik vir die ontwerp van die nuwe toevoeging. Daar is 'n groot geteëlde kompas in die binnehof, wat die ware magnetiese rigtings aandui. Die Departement Wiskunde het in 1982 in die gebou ingetrek, toe 'n administrasiegebou in gebruik geneem is. Sedertdien staan die gebou bekend as die Wiskunde-gebou. 

## Verwysings
J.E.H. Grobler

**J.E.H. Grobler** (Jackie) (9 Februarie 1951 - ) is 'n geskiedenisskrywer. Hy was 'n senior lektor in die Departement Historiese en Erfenisstudies aan die Universiteit van Pretoria, maar het in 2016 afgetree. Hy het reeds tien boeke en meer as 20 akademiese artikels geskryf. Een van sy bekende werke is *The War Reporter: The Anglo-Boer War through the Eyes of the Burghers*. Hy is getroud met Elize en hulle het vier kinders.

## Bronne 
* http://www.jonathanball.co.za/index.php/component/content/article/297-jbpauthors/g/4085-jbp-author-jeh-grobler
* http://www.jackiegrobler.co.za/
Norwich (dubbelsinnig)

**Norwich** kan verwys na:

*Norwich, hoofstad van die graafskap Norfolk, Engeland. 
*Norwich, Ontario, Kanada
*Norwich, Jamaika
*Norwich, Connecticut, VSA
*Norwich, Kansas, VSA
*Norwich, Massachusetts, VSA
*Norwich, New York, VSA
*Norwich, Noord-Dakota, VSA
*Norwich, Ohio, VSA
*Norwich, Vermont, VSA
*Norwich, Virginië, VSA
Mansfield Park

***Mansfield Park*** is 'n roman deur Jane Austen geskryf wat die eerste keer in 1814 gepubliseer is. Dit is die mees kontroversiële roman uit Austen se ouevre, hoofsaaklik omdat moderne lesers baie moeilik itentifiseer met die vroulike protagonis Fanny Price se skugterheid en afgetrokkenheid. Edward Said het hierdie roman fel gekritiseer vir die oppervlakkige manier waarop dit slawerny aanvaar as 'n gegewe. Nietemin was Austen self gekant teen slawerny en het sy, saam met ander skrywers soos Samuel Johnson en Edmund Burke, bygedra tot die moontlikheid dat die praktyk uiteindelik afgeskaf is.

Hierdie roman is alreeds verskeie male verwerk vir gelyknamige dramatiserings op televisie en film, insluitend 'n 1983 televisiereeks vir die BBC, 'n 1999 film wat biografiese elemente uit Austen se lewe deel maak van die storie, 'n 2003 radio-verwerking vir BBC Radio 4 met Felicity Jones en Benedict Cumberbatch in die rolverdeling, en 'n 2007 televisiereeks vir die Britse televisiekanaal ITV.

## Eksterne skakels
Gewei

[duimnael|Die gewei van ’n [edelhertbul. Die fluweelagtige buitenste deel bevorder bloedvloei en verskaf suurstof en voedingstowwe aan die groeiende been.]]
**Gewei** is die term wat verwys na die horings van lede van die hertfamilie. Hulle is uitbreidings van die skedel en is ware beenstrukture wat gewoonlik in simmetriese pare groei. In die meeste spesies het net bulle gewei, en die primêre doel daarvan is om die moontlikheid van seksuele seleksie deur koeie te vergroot en om met ander bulle te baklei. In gematigde klimaatstreke word die gewei elke jaar afgeskud en nuut gegroei. By rendiere kry bulle én koeie gewei.

## Voorkoms en funksie 
[duimnael|Manlike [damherte aan die baklei.]]
Gewei is uniek aan herte. Dit het ’n fluweelagtige bedekking wat suurstof en voedingstowwe aan die groeiende been verskaf.

In die meeste bevolkings van die Arktika en gematigde streke word die gewei jaarliks opnuut gegroei, maar die grootte hang in baie spesies van die dier se ouderdom af; dit word oor ’n tydperk elke jaar groter totdat dit ’n maksimum grootte bereik. In tropiese streke kan die gewei enige tyd van die jaar afgeskud word, en in sommige spesies net elke paar jaar.

Dit dien ook as wapens vir vegtende bulle, wat somtyds ernstige wonde kan toedien, en as ’n teken van dominansie en seksualiteit.

## Verwysings 
## Eksterne skakels 
* 
* 
* 15px Hierdie artikel is vertaal uit die Engelse Wikipedia
Babiloniese metode

Die **Babiloniese metode**, ook bekend as Heron se metode, is 'n tegniek om die vierkantswortel van 'n getal te bepaal. Dit is waarskynlik die oudste metode hiervoor. Die metode is iteratief, dit wil sê dat hy 'n rowwe waarde vir 'n vierkantswortel neem en 'n beter benadering verskaf. Deur die proses oor en oor te herhaal kan mens dus 'n baie goeie benadering bekom. In werklikheid is die Babiloniese metode 'n spesiale geval van die Newton-Raphson-metode, alhoewel dit reeds 1600 jaar voor Newton in gebruik was.

## Beskrywing 
Gestel dat mens die vierkantswortel van  b  wil bereken:  a = \sqrt{b} . Doen dit deur 'n beginswaarde (eerste raaiskoot) vir die antwoord te kies. Noem dit  a_0 . Gebruik nou die volgende formule om 'n beter benadering (genaamd a_1) te bekom:

 a_{n+1} = \frac{a_{n} + b/a_{n}}{2} 

Deur die formule oor en oor toe te pas kry mens die ry verbeterende benaderings a_0, a_1, a_2, a_3, ... wat na \sqrt{b} toe konvergeer.

Die grondslag vir hierdie metode was waarskynlik die waarneming dat indien  a groter is as  \sqrt{b}  dan is b/a  weer kleiner. Andersyds, as  a kleiner as  \sqrt{b} is dan is b/a  weer groter. So  a en b/a  lê weerskante van die regte antwoord. So as ons hulle gemiddeld neem, dan sal ons 'n beter benadering van die antwoord kry. Dus is (a+b/a)/2 \approx \sqrt{b} 

## Voorbeeld 
Gestel ons wil die vierkantswortel van 2 bepaal, en ons weet dat 1.5 'n goeie eerste skatting is aangesien 1.5^2 = 2.25. Stel dan  a_0 = 1.5 en gebruik die formule om 'n beter skatting te bekom:

 a_1 = \frac{1.5 + 2/1.5}{2} = 1.416667 

 a_2 = \frac{1.416667 + 2/1.416667}{2} = 1.41421568 

Die korrekte waarde is 1.4142136... so na slegs twee iterasies bekom mens 'n benadering wat reg is tot 5 desimale plekke.
Northanger Abbey

***Northanger Abbey*** is 'n roman deur Jane Austen geskryf wat postuum gepubliseer is in 1817. Dit was alreeds in 1803 gereed vir publikasie, en is aan 'n Londense boekeverkoper verkoop vir £10, om onder die titel *Susan* gepubliseer te word. Die boekeverkoper het egter teen publikasie besluit en het die roman in 1816 terugverkoop aan die skrywer se broer, Henry Austen, vir dieselfde bedrag geld, op daardie stadium onwetend dat Austen toe alreeds vier baie populêre romans gepubliseer het. Austen het die roman hersien met die oog daarop om dit aan 'n ander drukkery te verkoop, maar sy is oorlede voordat daardie plan suksesvol deurgevoer kon word. Haar broer het uiteindelik gereël vir die roman se publikasie, en ook die nuwe titel, *Catherine*, wat sy vir die hersiene roman gekies het verwerp ten gunste van *Northanger Abbey*.

Daar is prominente Gotiese elemente in die roman, en hierdeur ondersoek dit die gevare van fiksie en realiteit met mekaar verwar. Die konvensionele Austen-temas wat kyk na 'n jong dame se weerlose posisie in die Britse burgerlike samelewing is ook teenwoordig.

## Eksterne skakels
Steven Sykes

**Steven Sykes** (* 5 Augustus 1984, Middelburg, Oos-Kaap) is ’n Suid-Afrikaanse rugbyspeler wat in die Superrugbyreeks vir die Southern Kings, en in die Curriebeker vir die Oostelike Provinsie op slot speel. 

## Loopbaan 
### Jeug 
Op skool het Sykes die Oostelike Provinsie by verskeie jeurtoernooie verteenwoordig.  Hy het in 1997 aan die o/13-Cravenweek deelgeneem en deur die jeugspanne gevorder tot by die o/18-Cravenweektoernooi in 2002.

### Natalse Haaie/Sharks 
In 2003 is Sykes na Durban om by die Sharksakademie aan te sluit.  Hy is gekies vir die Suid-Afrikaanse o/19-span wat aan die o/19-Wêreldbeker deelgeneem het en het ook in 2003 en 2004 Natal se o/20-span in die provinsiale toernooi verteenwoordig.

Hy het sy eersterangse debuut in 2005 vir die Natalse Wildebeeste gemaak in die Vodacombekerkompetisie in sy span se oorwinning van 43–0 oor Grens.  Hy het sy Curriebekerdebuut in 2005 gemaak gedurende die kwalifiserende ronde van die reeks.  Hy het in daardie jaar vyf keer vir die Natalse Haaie in die Curriebeker uitgedraf.

In 2007 het Sykes sy Superrugbydebuut gemaak met die eerste drie wedstryde van die seisoen waarin hy in die beginspan was.  Johan Ackermann het egter teruggekeer na ’n besering en Sykes is in die Vodacombekerspan gebruik vir vyf wedstryde.  Later in die seisoen het hy ook in 14 Curriebekerwedstryde gespeel.

In die volgende twee seisoene het Sykes die spanne van Natal telkemale verteenwoordig.  Hy was onder meer deel van die span wat in 2008 vir die eerste keer in vyf jaar in die Curriebekereindstryd gespeel het en wat daardie wedstryd teen die Blou Bulle met 14–9 gewen het. Dit was Natal se eerste Curriebekerreeksoorwinning sedert 1996.

In 2009 het die Britse en Ierse Leeus na Suid-Afrika getoer en Sykes het op drie geleenthede teen hulle te staan gekom, eers vir die Sharks op hulle vierde toerwedstryd  Hy het ook in ’n wedstryd vir die Opkomende Springbokke gespeel en is toe na die nasionale span opgetrek maar het nie speelkans as plaasvervanger gekry nie.

### Leinster 
Na sewe en ’n halfjaar in Durban het Sykes ’n driejaarkontrak met Leinster Rugby geteken.  Hy het egter net in vier wedstryde gespeel voordat hy na Suid-Afrika teruggekeer het.

### Terugkeer na Sharks 
Sykes het ’n eenjaarkontrak met die Natalse span in 2012 geteken

### Oostelike Provinsie Kings/Southern Kings 
Gedurende die 2012-seisoen is aangekondig dat Sykes hom by die Southern Kings sou aansluit vir die 2013 Superrugbyseisoen.  Hy het sy debuut vir die Kings gemaak in hul oorwinning oor die Western Force in Port Elizabeth.  Hy het in dertien wedstryde vir die Kings gespeel asook in albei promosie-relegasiewedstryde teen die Lions.

Voorts het hy in 2013 en 2014 vir die Oostelike Provinsie in die Curriebeker gespeel.

### Cheetahs 
Sykes is in 2015 as leenspeler na die Cheetahs waar hy in veertien wedstryde gespeel het. Hy keer terug na die Kings in 2016, en is ook as hul kaptein gekies.

## Eksterne skakels 
*

## Verwysings
Nico Malan

**Dr. Johannes Nicolas Malan** (1903–1981), beter bekend as **Nico Malan**, was 'n Suid-Afrikaanse prokureur, politikus en die administrateur van Kaapland.

Malan is op 8 Augustus 1903 in Fort Beaufort gebore en is op 2 April 1981 in sy geboortedorp oorlede.

Hy word op 28 April 1960 die waarnemende administrateur van die Kaapprovinsie, maar is op 28 April 1960 permanent in die pos aangestel. Na sy aanstelling het hy, ter wille van neutraliteit, sy persoonlike lidmaatskap as 'n dienende lid van die Nasionale Party opgesê. Hy was die administrateur tot 1 Junie 1970, waarna Andries Hendrik Vosloo die leisels by hom oorgeneem het.

[duimnael|links|Die gedenkplaat in die voorportaal van die Hoërskool Groote Schuur, wat administrateur Malan op [17 Junie 1964 ingewy het.]]
Op 17 Junie 1964 het hy die nuwe gebou van die Hoërskool Groote Schuur ingewy. Sy vrou het die skoolgebou oopgesluit en hy het die hoeksteen in die voorportaal onthul.

In 1968 is ereburgerskap van Kimberley aan hom toegeken.

## Sien ook 
* Nico Malanpas, bergpas tussen Queenstown en Fort Beaufort.
* Kunstekaap-teatersentrum, vroeër die Nico Malan-teater.

## Verwysings
Mokoro

duimnael|Twee mekoro

'n **Mokoro** (plaaslik: [mʊkɔrɔ], meervoud: **mekoro**) is 'n tipe kano wat algemeen op die Okavangodelta in Botswana gebruik word. Dit word oor die delta se vlak water voortgedryf deur daarop te staan en met 'n paal teen die bodem te stoot.

duimnael|links|Mans op mekoro wat vir seekoeie wag
Tradisioneel word mekoro gemaak deur die stam van 'n groot, reguit boom uit te hol. Ebbehout, of die stam van 'n worsboom, word meestal hiervoor ingespan. Moderne mekoro word egter toenemend van veselglas vervaardig. Een van die voordele hiervan is dat bedreigde bome behoue bly en nie onnodig afgekap word nie.

Safari's op mekoro is gewild by toeriste wat die gebied se nasionale parke besoek. Daarteenoor is die bote steeds 'n praktiese manier vir die inwoners om oor die moerasse te beweeg.

Seekoeie kan hierdie bote met gemak omslaan, wat die mekoro uiters kwesbaar maak. Die seekoeie het na bewering die gedrag ontwikkel nadat mekoro en ander bote vir jagdoeleindes gebruik is.

## Verwysings 
## Eksterne skakels 
*
Canada Steamship Lines

**Canada Steamship Lines (CSL)** is 'n Kanadese redery wat sy hoofkwartier in Montreal, Quebec het. Die onderneming, waarvan die geskiedenis terugstrek tot in die middel van die 19de eeu, maak tans deel uit van *The CSL Group*, die wêreld se vernaamste eienaar en bedrywer van selflaaiende vragskepe.

duimnael|links|'n Vragskip van CSL vaar die Duluth-skeepvaartskanaal in Minnesota, Verenigde State binne
CSL bedryf sy Kanadese besighede vanuit streekkantore in Halifax, Nova Scotia; Hamilton, Ontario en Winnipeg, Manitoba. Sy vloot van twintig skepe vaar onder Kanadese vlag en word uitsluitlik deur Kanadese personeel beman.

Dekades lank is CSL, wat gedurende die 19de en 20ste eeu van 'n beskeie begin tot die wêreld se grootste binnelandse passasierskipredery gegroei het, met seevervoer en plesierbote op die Groot Mere en die Sint-Laurensrivier verbind waar sy roetes tot Duluth, Minnesota in die weste en die Laer Sint-Laurensrivier in die ooste gestrek het. Na sy passasierstoomskepe is kollektief verwys as die Groot Wit Vloot (*Great White Fleet*), en sy netwerk van roetes, wat in 1913 - die jaar waarin CSL as moderne onderneming met die samesmelting van verskeie rederye ontstaan het - deur 51 stoomskepe bedien is, was een van die mees uitgestrektes van sy soort. Passasiervervoer is in 1965 gestaak.

## Verwysings
Nonantola

**Nonantola** is 'n dorp en *comune* in die streek Emilia-Romagna, in die noorde van Italië. Dit lê in die Po-vallei omtrent 10&nbsp;km vanaf Modena op die pad na Ferrara. In 2014 het dit 'n bevolking van 15&nbsp;773 gehad, en 'n oppervlak van 55&nbsp;km2.
 
## Eksterne skakels
Tegniese Dienste-gebou UP

Die oorspronklike Departement Tegniese Dienste op die Hatfieldkampus van die Universiteit van Pretoria was in die suidelike vleuel van die Ou Chemiegebou gevestig. Hierdie vleuel moes gesloop word om plek te maak vir die aanbouings aan
die Merensky-biblioteek, en daar is toe besluit om ’n nuwe tuiste vir die Tegniese Dienste Departement te bou op die hoek van Burnett- en Roperstraat. Die gebou is deur Louw van Coppenhagen ontwerp en amptelik in 1975 geopen. Die gebou is ontwerp in die Neo-Brutalistiese styl, soortgelyk aan ander geboue op kampus. In 2000 is ’n deel van die gebou opgeknap om addisionele fasiliteite te huisves. Dit sluit in die Damelin-rekenaarskool, die Laboratorium vir Gevorderde Ingenieurswese en die Tegniese Instituut, sowel as die Sentrum vir Wetenskap en Tegnologie, nou bekend as *Sci-Enza*, ’n gewilde interaktiewe opvoedkundige wetenskapsentrum. Die Departemente Fasiliteitebestuur en Tegniese Dienste word ook hier gehuisves. 

## Verwysings
Plantkundegebou UP

Die **Plantkundegebou** op die Hatfieldkampus van die Universiteit van Pretoria is 'n siersteengebou met elemente van Hollandse
Baksteenmodernisme. Dit was ontwerp deur die argitekte Gerard Moerdyk en H. Watson in samewerking met prof B. Elbrecht van die Department Plantkunde. Die hoeksteen is op 10 April 1940 gelê en konstruksie is later daardie jaar voltooi. Soos studentegetalle toegeneem het, was dit later nodig om ’n bykomende vleuel aan te bou. Die nuwe gedeelte was deur J. Mazureik ontwerp, en is in 1959 gebou. Die gebou huisves die Departement Plantkunde en die Manie van der Schijff Botaniese Tuin maak deel uit van die landskap rondom die gebou. Die tuin beslaan sowat drie en ’n half hektaar en bevat meer as 3&nbsp;000 plantspesies, insluitend ’n volledige versameling van Afrikabroodbome. ’n Groot kweekhuis is in 1956 opgerig. 

## Verwysings
Ou Landbougebou UP

duimnael|300px|Ou Landbougebou
Die **Ou Landbougebou** op die Hatfieldkampus van die Universiteit van Pretoria, wat deur JB Dey van die Departement
Openbare Werke in 1917 ontwerp is, is eers in 1921, na die einde van die Eerste Wêreldoorlog, voltooi, en amptelik deur Generaal Jan Smuts geopen. Die gebou het oorspronklik die Fakulteit Landbou gehuisves, maar deesdae huisves dit die Departemente Verbruikerstudies en Voedselwetenskappe. Die gebou se prominente fasade en witgeverfde gewel-ingang toon elemente van die Kaaps-Hollandse boustyl. Op die gewel is daar ’n reliëf van mitologiese figure. Die boligte by die hoofingang is versier met houtkerfwerk. Die boonste verdieping van die gebou is in 1975 deur 'n brand vernietig, maar die gebou is suksesvol tot sy oorspronklike styl en kondisie gerestoureer. 

## Verwysings
Voyageur Colonial Bus Lines

duimnael|links|Busse dra tans nog gedeeltelik Greyhound se korporatiewe strepies-kenteken en die "Voyageur"-opskrif
**Voyageur Colonial Bus Lines**, in die volksmond algemeen **Voyageur Colonial** of kort **Voyageur** genoem, is 'n interstedelike Kanadese busdiens wat Oos-Ontario en Wes-Quebec bedien, waarby stede soos Montreal, Ottawa en Kingston as spilpunte van sy netwerk dien.

Die onderneming is in 1998 deur die Greyhound Canada-diens, 'n dogtermaatskappy van die Britse *FirstGroup plc*, oorgeneem, en met die hernuwing van Greyhound se busvloot is die ou Voyageur-handelsmerk en -kenteken besig om te verdwyn.
Studentesentrum UP

Oor die jare het die Universiteit van Pretoria verskeie studentesentrums gehad, maar soos die studentegetalle toegeneem het, het almal onvoldoende geword. 'n Nuwe **Studentesentrum**, wat deur Philip Viljoen ontwerp is, kon gebou word nadat Roperstraat in 1993 gesluit is. Dit was grootliks deur Sasol en ander donateure geborg en is amptelik in Augustus 1995 geopen. Die studentesentrum is die spilpunt van sosiale aktiwiteite vir die meeste studente. Dit huisves ’n ruim kafeteria, restaurante, koffiewinkels, kitsbanktellermasjiene (OTMs). Verskeie winkels is rondom ’n verhewe sirkulêre platform, die Piazza, gebou wat vir verskeie studenteaktiwiteite gebruik word. Die boumateriaal soos die betonblokke in sandsteenkleur en die rooi dakteëls is spesiaal gekies sodat die kompleks in harmonie met sy omgewing kan saamsmelt. 

## Verwysings
Garonne

Die **Garonne** ([ga.ˈʁɔn̪] in Standaardfrans, *Garona* in Oksitaans, Katalaans en Spaans) is 'n rivier wat naby die bergpiek Aneto in die Katalaanse gedeelte van die Pireneë-bergreeks ontspring, enkele kilometer deur Spanje en daarna vir die grootste deel van sy rivierloop van 647 km deur Suidwes-Frankryk vloei voordat dit in die Gironde, 'n uitgestrekte rivierdelta naby Bordeaux, met 'n ander rivier, die Dordogne, verenig en in die Atlantiese Oseaan uitmond.
duimnael|links|Bec d'Ambès is die punt waar die Dordogne- (in die agtergrond) en Garonne-riviere saamvloei om die Gironde-rivierdelta te vorm
Die rivier het sy naam aan drie Franse départements verleen - Haute-Garonne, Lot-et-Garonne en Tarn-et-Garonne. Die grootste nedersettings, wat langs die Garonne geleë is, is Bordeaux en Toulouse. Die Garonne is die belangrikste rivier in Suidwes-Frankryk, maar nie bevaarbaar nie. 'n Ou en min gebruikte kanaal loop tussen Toulouse en Vastets langs die rivier. 'n Tweede historiese kanaal, die Canal du Midi, loop vanaf Toulouse en verbind die Garonne met die Middellandse See.

In die antieke tydperk, toe die rivier in Latyns as Garumna (so in die werke van Gaius Julius Caesar) en Garunna bekend gestaan het (afgelei van 'n plaaslike Keltiese stam, die Garumni of Garunni), het die Garonne die grens tussen Akwitanië en die res van Gallië gevorm. Tans vorm die rivier die noordelike grens van die historiese Gascogne-streek.
Regsgeleerdheidgebou UP

duimnael|Regsgeleerdheidgebou op die Hatfieldkampus van die Universiteit van Pretoria

Die **Regsgeleerdheidgebou** op die Hatfieldkampus van die Universiteit van Pretoria met sy skitterwit mure en kenmerkende glasvoorkoms is een van die jongste en mees moderne strukture op kampus. Dit is ontwerp deur die firma Kruger-Roos en is bedoel om die deursigtigheid van die regsberoep te weerspieël. Die gebou is deur voormalige President Thabo Mbeki ingewy in 2005. In 2006 is dit deur die tydskrif Visi en die Suid-Afrikaanse Instituut van Argitekte (SAIA) aangewys as die derdebeste gebou in Gauteng. Die gebou huisves byna al die fasiliteite van die Fakulteit Regsgeleerdheid insluitend personeelkantore, ’n ouditorium, lesingsale en die Oliver Tambo-regsbiblioteek. ’n Wye verskeidenheid uitgelese kunswerke, deur kunstenaars soos Diane Victor, Ike Nkoana, Andrew Verster, Anton Uys, Trevor Coleman, Judy Woodborne en Hermine Spies word in die gebou tentoongestel. Die meeste van die kunswerke is van die Sanlamkunsversameling.

## Verwysings
Wuthering Heights

***Wuthering Heights*** is die enigste roman van Emily Brontë. Dit is die eerste keer in 1847 gepubliseer onder die skuilnaam Ellis Bell. Brontë is die volgende jaar oorlede, op 30-jarige ouderdom, en haar suster Charlotte (ook 'n skrywer) het gevolglik die roman se manuskrip geredigeer om in 1850 as 'n postume tweede uitgawe gepubliseer te word.

Die roman se sentrale tema het te doen met die effek van jaloesie en wraaksug op verskeie karakters. Alhoewel dit vandag as een van die vooraanstaande werke van Engelse letterkunde beskou word, was historiese evaluerings daarvan nie altyd goedgunstig nie: veral omdat dit Victoriaanse ideale van geloof, moraliteit, die klassesisteem en geslagsrolle bevraagteken, maar ook omdat dit 'n Gotiese atmosfeer skep wat deur verskeie wrede situasies onderskraag word. Gedurende die tweede deel van die 19e eeu was Charlotte Brontë se roman *Jane Eyre* deur letterkundiges as die beste van die Brontë-susters se werke geag, maar 20ste-eeuse waardebepalings vind dikwels dat Emily se *Wuthering Heights* beter is.

Daar is alreeds verskeie gelyknamige verwerkings van hierdie roman gemaak: onder andere, dramatiserings soos die 1939 Hollywood-film met Laurence Olivier en Merle Oberon in die hoofrolle, die 1967 BBC produksie met Ian McShane en Angela Scoular, die 1970 film met Timothy Dalton wat die rol van Heathcliff vertolk, Die 1978 vyfdelige televisiereeks wat die BBC vervaardig het, die 1992 film met Ralph Fiennes en Juliette Binoche as Heathcliff en Cathy, en die 2009 tweedelige televisiereeks met Tom Hardy, Charlotte Riley, Sarah Lancashire en Andrew Lincoln in die rolverdeling.

Die sanger Kate Bush het in 1978 haar topverkoper debuut-enkelsnit "Wuthering Heights" vrygestel, wat gebaseer is op 'n ikoniese toneel uit die roman waar 'n geestesversteurde Cathy in die koue buite Heathcliff se venster staan en vra om ingelaat te word.

## Eksterne skakels
Treurgrond

**Treurgrond** is 'n Afrikaanse rolprent wat op 29 Mei 2015 vrygestel is met Steve Hofmeyr in die hoofrol en Darrell Roodt as regisseur. Die rolprent het R749&nbsp;286 in sy openingsnaweek by die loket verdien.

## Genre 
Die film handel oor plaasmoorde in Suid-Afrika en hoe hierdie moorde elkeen op die plaas en omgewing raak. Die dramaprent is van Engelse onderskrifte voorsien. Dit het 'n ouderdomsperk van 16(TG) vir taal en geweld.

## Hoofrolspelers 
* Steve Hofmeyr as Lukas van Staden
* Erika Wessels as Mellie van Staden
* Shaleen Surtie-Richards as Katie
* Boikie Pholo as Daniel Lebona
* Richard van der Westhuizen as voorsitter
* Vicky Kente as die regter
* Jana Strydom as Helena Schoeman
* Richard Lkunku as Sersant Morena
* Barbara Marie Immelman as Christa van Staden
* Andre Frauenstein as Andre van Staden
* Gaeme Kriega as Edwin Labona

## Storielyn 
Treurgrond vertel die storie van Lukas van Staden (gespeel deur Steve Hofmeyr) wat sy bes doen om sy familie, vriende en plaas te beskerm. Dit wys hoe ineengevleg die lewe van almal in die boeregemeenskap is. Sonder die boere en die gemeenskap, sal daar geen kos geproduseer word nie en sal die land nie kan eet nie. Dit vertel verder hoe die boere voortgaan met hul boerdery, ten spyte van die plaasaanvalle en grondeise wat hulle moet trotseer. Elke moord laat 'n klomp mense sonder heenkome en 'n inkomste.

## Sien ook 
* Lys van Afrikaanse rolprente

## Verwysings
Age of Iron

***Age of Iron*** is 'n roman deur die Suid-Afrikaanse skrywer J.M. Coetzee wat die eerste keer in 1990 gepubliseer is. Die roman maak gebruik van 'n eerstepersoonverteller, Mrs Curran, en is in briefvorm geskryf. Dit het grootliks te doen met hierdie verteller se bewuswording van haar eie tekortkominge as 'n wit liberale Engelstalige Suid-Afrikaner, spesifiek wat die land se sosiale en politiese omstandighede betref.
Life & Times of Michael K

***Life & Times of Michael K*** is 'n roman deur die Suid-Afrikaanse skrywer J.M. Coetzee geskryf wat die eerste keer in 1983 gepubliseer is. Dit het in dieselfde jaar die Booker-prys vir fiksie gewen. Die roman se intrige het te doen met 'n man genaamd Michael K, wat 'n moeilike tog aanpak vanaf Kaapstad na sy ma se landelike geboorteplek ten midde van 'n fiktiewe apartheid-era burgeroorlog.
Le Vent du Nord

**Le Vent du Nord** ("Die Noordwind") is 'n Kanadese folkmusiekgroep uit Saint-Antoine-sur-Richelieu, 'n nedersetting in die Franssprekende provinsie Quebec. Die groep, wat in Augustus 2002 gevorm is, spits hulle op tradisionele Québécois-musiek toe (die inheemse volksmusiek van Quebec wat sterk Ierse en Bretonse invloede toon), asook oorspronklike musiektitels wat deur hulle in dié styl gekomponeer word.

Le Vent du Nord speel nie net 'n sleutelrol in die herlewing van Quebec se tradisionele volksmusiek nie, maar word danksy hulle optredes dwarsoor die wêreld as musikale ambassadeurs vir La Francophonie, die Franssprekende wêreld, beskou. Hul eerste vyf langspelers is vir 'n verskeidenheid pryse genomineer. Vir die eerste twee albums is musiekpryse aan die groep toegeken. Le Vent du Nord het daarnaas ook sukses in die Verenigde Koninkryk en in die Verenigde State behaal. So is hul langspeler *La part du feu*, wat in 2009 vrygestel is, deur die Amerikaanse dagblad *The Boston Globe* as een van die *Top Ten Folk Albums of 2009* gelys, en as een van die *Top Ten International Albums of 2009* deur die *Los Angeles Times*.

Die kwartet bestaan tans uit Nicolas Boulerice (stem, hurdy-gurdy, klavier-akkordeon, akkordeon), Olivier Demers (stem, viool, stapdans en kitaar), Simon Beaudry (stem, kitaar, Ierse bouzouki) en Réjean Brunet (stem, diatoniese trekklavier, akoestiese baskitaar, klavier en trompie).

## Diskografie 
* 2003 *Maudite Moisson! - Borealis records*
* 2005 *Les amants du Saint-Laurent - Borealis records*
* 2007 *Dans les airs - Borealis records*
* 2008 *Mesdames et Messieurs - Borealis records*
* 2009 *La part du feu - Borealis records*
* 2010 *Symphonique - Radio-Canada disque*
* 2012 *Tromper le Temps - Borealis records*
* 2015 *Têtu - Borealis records*
* 2018 *Notre album solo - La Compagnie du Nord* met *Le Vent du Nord & De Temps Antan*
* 2019 *Territoires - Borealis records*

## Eksterne skakels 
;Media
----
* *YouTube.com: Le Vent du Nord - Élise*
* *YouTube.com: Au Bord de la Fontaine - Le Vent du Nord in lywende lewe op 27 Julie 2016 in die Cottiers Theatre, Glasgow, Skotland*
;Resensies & persartikels
----
* *The Guardian, 24 Augustus 2016: Le Vent du Nord review – jokes and joie de vivre from Quebec folk heroes*
Desimale plekke

In wiskunde is die **desimale plekke** van 'n getal 'n aanduiding van die noukeurigheid waarmee die getal weergegee word. Dit verwys na die aantal syfers, wat na die desimale komma volg, wat behou word. Dus is 0,123 'n getal met drie desimale plekke, en die waarde van π is 3,14 tot twee desimale plekke. 'n Verwante begrip is die beduidende plekke, wat dieselfde as desimale plekke is behalwe dat mens nie na die komma begin tel nie, maar by die eerste syfer wat nie nul is nie.

## Desimale afronding 
Mens kan 'n getal tot 'n sekere aantal desimale plekke afrond. 'n Getal wat tot *n* desimale plekke afgerond word is gelyk aan die naaste ander getal wat slegs *n* desimale plekke het.

### Voorbeelde 
* 7,6562 afgerond tot 0 desimale plekke is 8 (dis gewone afronding)
* 7,6562 afgerond tot 1 desimale plek is 7,7
* 7,6562 afgerond tot 2 desimale plekke is 7,66
* 7,6562 afgerond tot 3 desimale plekke is 7,656

## Sien ook 
* Tellende syfer
* Desimale breuk

## Bronne 
* *Desimale Breuke en Persentasies* op superonnies.co.za
Niell Jordaan

**Niell Jordaan** (* 13 Januarie 1992, Newcastle) is ’n Suid-Afrikaanse rugbyspeler wat in die Superrugbyreeks vir die Cheetahs, en in die Curriebeker vir die Vrystaat Cheetahs op agtsteman speel.

## Loopbaan 
### Jeug 
Jordaan is op laerskool by die Pumas se o/13-Cravenweekspan ingesluit.  In 2008 is hy in die o/16-span vir die Grant Khomo week, ook vir die Pumas, ingesluit, waar hy by die Suid-Afrikaanse o/16 Elitespan ingesluit is.

In 2009 is hy na Bloemfontein om sy skoolloopbaan aan Grey-kollege te voltooi.  Hy het die Vrystaat by die o/18 Cravenweek verteenwoordig, eers in 2009 in Oos-Londen en toe weer in 2010 in Welkom waar die Vrystaat die Westelike Provinsie met 42–21 in die hoofwedstryd geklop het.  Gevolglik is Jordaan in die Suid-Afrikaa se o/18 Hoëprestasiespan ingesluit wat wedstryde teen Frankryk, Engeland en Namibië gespeel het.

### Vrystaat Cheetahs/Shimlas/Griffons 
Na sy hoërskoolloopbaan het Jordaan by die Vrystaat-akademie aangesluit en in 2011 vir die Vrystaatse o/19-span gespeel het in 7 wedstryde.  In 2012 het hy vir die Vrystaatse o/21-span in elk van die dertien wedstryde gespeel en het hy drie drieë gedruk met die span wat na die halfeindronde deurgedring het.

In die volgende seisoen het Jordaan in twee wedstryde vir die Shimlas in die Varsitybekerreeks gespeel.  Hy is daarna by die Vrystaatse Vodacombekerspan ingesluit vir die 2013-seisoen en het sy eersterangse debuut teen die Natalse Haaie gemaak waarin die Vrystaat met 33–34 verloor het.  Later in die seisoen het hy weer vir die Vrystaatse o/21-span in sewe wedstryde gespeel.  Gedurende 2014 het Jordaan in sewe wedstryde vir die Shimlas gespeel.  Hy is ook as leenspeler vir die Griffons in twee wedstryde ingespan gedurende 2014 se Vodacombekerseisoen en in een wedstryd in die Curriebeker-kwalifiseringswedstryde.

In 2015 het Jordaan in al nege wedstryde vir die Shimlas gespeel.  Die Shimlas het vir die eerste keer sedert die ontstaan van die toernooi, die kompetisie gewen met Jordaan wat vyf drieë in hierdie seisoen gedruk het.  Die Shimlas het in die eindstryd teen die NWU-Puk gespeel en gemaklik met 63–33 gewen.

### Cheetahs 
Na afloop van die 2015 Varsitybekerreeks is Franco Smith as hoofafrigter van die Cheetahs aangestel en het hy vier Shimlaspelers in sy eerste wedstryd teen die Waratahs ingesluit met Jordaan wat as agtsteman opgedraf het.

## Eksterne skakels 
*

## Verwysings
Afronding (Wiskunde)

In wiskunde verwys gewone **afronding** na die proses waarmee 'n getal vervang word met sy naaste heelgetal. Dus word 6,3 afgerond na 6 toe en 4,8 is afgerond 5. 'n Spesiale geval is as die syfer direk na die desimale komma 'n 5 is, en dan word daar altyd opgerond: 1,5 word 2.

Daar is verskeie ander tipes afronding:
* *Desimale afronding* is waar mens tot die naaste getal met 'n sekere aantal desimale plekke afrond.
* *Afronding na bo* gee die naaste heelgetal wat groter is (2,01 word 3).
* *Afronding na onder* gee die naaste heelgetal wat kleiner is (2,95 word 2).

## Bronne 
* *Afronding van desimale getalle* op superonnies.co.za
Norwich, Ohio

**Norwich** is 'n dorp in Ohio met ongeveer 102 inwoners (2012). Volgens die 2010-sensus het die dorp 'n bevolking van 102 gehad: 100,00% wit.

## Verwysings
Castelvetro di Modena

**Castelvetro di Modena** is 'n dorp en *comune* in die streek Emilia-Romagna, in die noorde van Italië. Dit lê ongeveer 30&nbsp;km wes van Bologna en 15&nbsp;km suid van Modena. In 2004 het dit 'n bevolking van 10&nbsp;912 gehad, en 'n oppervlak van 50&nbsp;km2.
 
## Eksterne skakels
Molly & Wors (rolprent)

***Molly en Wors*** is 'n Afrikaanse rolprent wat op 27 September 2013 vrygestel is met die hoofrolle gespeel deur Willie Esterhuizen en Lizz Meiring. Van die hoogtepunte in die fliek is in Amsterdam geskiet, met die res van die verfilming wat in Oos-Londen, Kemptonpark en Johannesburg plaasgevind het. Van die tonele in ook in Long Beach, Kalifornië geskiet.

## Genre 
Die rolprent is 'n komedie. Dit is van Engelse onderskrifte voorsien en het 'n ouderdomsperk van 10–12 jaar. Ouerleiding word aanbeveel.

## Hoofkarakters 
* Lizz Meiring as Molly Visagie
* Willie Esterhuizen as Wors Visagie
* Carien Botha as Blapsie Visagie
* Lelia Etsebeth as Bokkie Botha
* Gerhard Odendaal as Vaatjie Visagie
* Cherie van der Merwe as Charminay
* Marga van Rooy as Ella Visagie
* Alvin Bruinders as Melvin
* Karin van der Laag as Savannah Wessels
* Karen Wessels as Hester
* Marcel van Heerden as prokureur
* Danie Putter as Sakkie Byleveld
* Pumla Ndlazi as Thoko, E.P.O.L.-offisier
* Joey Yusuf Rasdien as magistraat (as Joey Rasdien)
* Albert de Villiers as Hardus Vogel

## Storielyn 
Wors werk by *F1 Fitment Centre* in Johannesburg en staan 'n kans om die Verkoopsman van die Jaar-toekenning te wen. Dis nie die eerste keer wat hy genomineer is nie, maar hy het nog nooit die prys gewen nie. Molly en sy ma, Ella (Marga van Rooy), gaan saam na die prysuitdeling omdat daar gratis kos en drank is. Sy is seker hy gaan nie wen nie. Volgens haar is Wors altyd die strooimeisie, nooit die bruid nie. Wors wen egter 'n reis na Amsterdam. Molly gaan saam, maar dinge werk nie uit nie en Wors eindig alleen in Amsterdam op. Daar wag allerlei sports op hom, maar hy is salig onbewus van alles wat tuis in Suid-Afrika aan die kook is. Gaan sy en Molly se huwelik dit kan oorleef?

## Sien ook 
* Lys van Afrikaanse rolprente
* Molly en Wors, die TV-reeks
Oupoortpas

Die **Oupoortpas** is op die R354-grondpad suidoos van Middelpos in die rigting van Sutherland.

## Sien ook 
* Lys van bergpasse in Suid-Afrika
Novi di Modena

**Novi di Modena** is 'n *comune* in die streek Emilia-Romagna, in die noorde van Italië. Dit lê ongeveer  60&nbsp;km noordwes van Bologna en 25&nbsp;km noord van Modena. In 2015 het dit 'n bevolking van 10&nbsp;245 gehad, en 'n oppervlak van 51,8&nbsp;km2.

## Eksterne skakels
Skurwebergpas (Noord-Kaap)

Die **Skurwebergpas** in die Noord-Kaap is op 'n grondpad in die Nuweveldberge suid van Middelpos en noordwes van Sutherland.

## Sien ook 
* Lys van bergpasse in Suid-Afrika
Thyshoogtepas

Die **Thyshoogte** is 'n pas op die R356-grondpad van Ceres via Sutherland en Fraserburg na Loxton en gaan oor die Gousblomhoogte in die Koedoesberge. Dit is net noordoos van die Jukhoogte.

Hierdie pas bereik 'n hoogte van 966&nbsp;m en 'n steilte van 1:4.

Dit vorm die grens tussen die Wes-Kaap en die Noord-Kaap. Hierdie roete in die suidelike deel van die Tankwa-Karoo is deel van die historiese Vergete Grootpad.

## Bibliografie 
* Slingsby, Peter: Tankwa-Karoo & the Roggeveld Escarpment. Slingsby Maps, 2018. www. slingsbymaps.com

## Sien ook 
* Lys van bergpasse in Suid-Afrika
Matriargie

Die term **matriargie** verwys na 'n familie, nasie of bevolkingsgroep wat deur vroue gelei word. In sommige gevalle lei die matriarg die volk op geestelike of morele vlak, terwyl die politieke gebied deur mans oorheers word. Koningin Elizabeth word deur sommige ook as 'n matriarg beskou, alhoewel sy ook 'n monarg is.

"Matriargie" beteken letterlik "die heerskap van die moeder" en is saamgestel uit die Latynse *mater* ("moeder") en die Griekse *archein* ("heers, reël") of *archē* ("opperste-, eerste-", "staan boaan". Dit is na analogie van patriargie, wat 'n baie ouer term is.

## Matriargale samelewings 
In matriargale samelewings woon vroue in die volk apart van die mans. Die vroue kies hulle mans uit die volk en wie die pa's van hul kinders moet wees. Familielyne word deur die vroue se lyn gevolg en nie deur die mans s'n nie. Vroue erf deur 'n familielyn van mekaar, in teenstelling met mans wat tradisioneel hierdie rol vervul.

Die Minangkabau in Wes-Sumatra, Indonesië, is 'n volk van 4&nbsp;miljoen mense wat deur 'n matriarg beheer word, die grootste ter wêreld.

Daar is ses hoofgroepe in die wêreld wat tans so bestuur word:
* Mosuo
* Minangkabau
* Akan
* Bribri
* Garo
* Nagovisi

In die natuur is diere soos olifante, bye en miere ook afhanklik van die leiding van matriarge.

## Sien ook 
* Patriargie

## Verwysings 
## Eksterne skakels
Die leeu van Punda Maria

**Die Leeu van Punda Maria** is 'n Afrikaanse rolprent wat in 1954 uitgereik is. Dit was een van regisseur Gerrie Snyman se bekendste rolprente, wat hy op 16mm film geskiet het.

Punda Maria is die mees noordelike ruskamp in die Krugerwildtuin. Die kamp is oorspronklik in 1919 as 'n veldwagterspos gebou. Dit is in 1933 in 'n ruskamp omskep.

## Hoofrolspelers 
* Gerrie Snyman
* Berdine Grünewald

## Sien ook 
* Lys van Afrikaanse rolprente
Volkswagen Citi Golf

Die **Volkswagen Citi Golf** is 'n regterhandstuur 5-deur luikrug wat van 1984 tot 2009 deur Volkswagen in Suid-Afrika vervaardig en bemark is as 'n nuwe weergawe van die eerste generasie Volkswagen Golf Mk1, wat in 1983 in Duitsland gestaak is.

## Geskiedenis 
Toe Volkswagen die Merk 1-Golf in 1974 vrystel, was die motor 'n oornagse sukses. Dit was maklik en ekonomies om te bestuur met uitstekende hantering vergeleke met ander klein luikrugte op daardie stadium. Dit was ook goedkoop om te onderhou. Volkswagen Suid-Afrika het montering van die Merk 1-Golf in 1978 begin. Toe die Merk 2-Golf in 1984 van stapel gestuur is, het Volkswagen Suid-Afrika bevind dat hulle nie die vraag na 'n klein, bekostigbare intreevlakmotor het nie, omdat die Merk 2-Golf groter en ietwat duurder as sy voorganger was. 

Die beste lewensvatbare opsie vir Volkswagen Suid-Afrika was om voort te gaan met die vervaardiging van die Merk 1 om die gaping in die mark te vul, omdat hulle reeds die gereedskap by die Volkswagen-monteeraanleg in Uitenhage, Oos-Kaap, in plek gehad het. Bykomende gereedskap is in 1988 vanaf die VW-monteeraanleg in Westmoreland, Pennsilvanië, VSA, ingevoer toe die produksie van die Merk 1 daar gestaak is. Volkswagen Suid-Afrika het besluit om slegs die 5-deurbakwerk as platform vir die Citi Golf te gebruik, aangesien die gereedskap vir die 3-deurbakwerk vloeroppervlakte in die fabriek sou inneem wat eerder vir die produksie van die Merk 2 Golf gebruik kon word.

Die eerste konsep vir die 'nuwe' Golf Mk.1 was 'n basiese, gestroopte weergawe van die Mk.1 voor 1984, wat die 'EconoGolf' genoem sou word. Hierdie konsep is gou geskrap omdat dit duidelik geword het dat die resultaat te sterk lyk na die Mk.1's van die 1970's, 'n voorkoms wat binnekort uit die mode sou raak. Na uitgebreide marknavorsing is dit besluit dat die Mk.1 'hermerk' sou word om nuwe lewe in die Mk.1-ontwerp te blaas. Die eerste drie prototipes is helderrooi, geel en blou geverf, met wit wiele, buffers en plakkate op die deure, laasgenoemde dra die "CITI" -teken op die ondersy van die agterdeure. Daar is ook plakkers by die agterklep aangebring, wat ook die 'CITIGOLF' -handelsmerk bevat. 'n Ietwat kragtiger, Suid-Afrikaanse aangepaste weergawe van die standaard 1,3-liter-enjin is aangebring.

## Tegniese data 
## Eksterne skakels 
*Volkswagen Golf GTI reincarnated: presenting the Volkswagen CitiGolf 1.8iR
*VW Ends Golf I Production in South Africa with Citi Golf Mk1 Limited Edition 12 November 2009.
Ree

Die **ree** of **reebok** is ’n Europese hertsoort. Hulle is relatief klein, rooierig en grysbruin, en aangepas by koue omgewings. Reebokke kom wydverspreid in Europa voor, van die Middellandse See-gebied tot in Skandinawië, en van Brittanje tot die Kaukasus.  Hulle verskil van die ietwat groter Siberiese ree.

## Verspreiding 
In Europa kom die ree in die meeste gebiede voor, buiten die mees noordelike dele van Skandinawië en sommige van die eilande, veral Ysland, Ierland en die eilande van die Middellandse See. In die Middellandse See-gebied is hulle beperk tot bergstreke. 

In Engeland en Wallis het die reebevolkings taamlik uitgebrei in die laaste helfte van die 20ste eeu en die begin van die 21ste eeu. Dit lyk of die toename in getalle ook die bosland-ekostelsels beïnvloed. 

## Eienskappe, habitat en dieet 
duimnael|links|’n Reeboklam van twee tot drie weke oud.

Die ree is ’n taamlik klein hert van sowat 95 tot 135&nbsp;cm lank, met ’n skouerhoogte van 65 tot 75&nbsp;cm en ’n gewig van 15 tot 35&nbsp;kg. Net die mannetjies het gewei. Dit is redelik kort en regop.  

Die dier het ’n rooierige kleur met ’n grys gesig. Sy pels is goudrooi in die somer en word donkerder en selfs swart in die winter. Die stert is baie kort, 2 tot 3&nbsp;cm, en skaars sigbaar. 

De ree is baie vinnig en grasieus en hou in woude, hoewel hulle soms in die grasvelde en yl woude voorkom. Hulle eet hoofsaaklik gras, blare, bessies en jong lote. Hulle hou veral van jong, sagte gras met baie vog, soos gras wat die vorige dag reën gehad het. 

## Voortplanting 
Die ree word in die natuur tot sowat 10&nbsp;jaar oud. Wanneer hulle skrik, blaf hulle baie soos ’n hond. Ooie gee ’n hoë  tjank om ramme te lok tydens die paarseisoen (in Julie en Augustus). Die ooi soek gewoonlik ’n ram en kan hom na haar gebied lok. 

Die ramme bots in die vroeë somer oor hul gebiede en in die vroeë herfs oor paring. Ooie is 10&nbsp;maande lank dragtig en skenk gewoonlik die lewe aan twee lammers van verskillende geslagte. Die lammers bly in die gras om vir roofdiere weg te kruip totdat hulle gereed is om by die res van die trop aan te sluit. Volwasse reebokke versaak dikwels hul kleintjies as hulle agterkom of ruik daar was ’n ander dier of mens naby hulle. 

## Verwysings 
## Eksterne skakels 
*Roe Deer Research Group
*
*
*15px Hierdie artikel is vertaal uit die Engelse Wikipedia
Nagraadse Sentrum UP

Die **Nagraadse Sentrum** is 'n gebou op die Hatfieldkampus van die Universiteit van Pretoria, met 'n soortgelyke ontwerp as dié van die Ekonomiese en Bestuurswetenskappe-gebou, en toon elemente van die Post-Romaanse styl soos weerspieël word deur die koepelvorminge ingang en boogstrukture. 

Om eggo's te verminder en die akoestiek te verbeter, is die mure van ’n mengsel van polistireen en beton gemaak. Dié gewilde konferensie- en seminaarsentrum is ontwerp deur argitek Willie Oosthuizen van die firma VDO Argitekte, en amptelik in Maart 1997 ingewy deur prof SME Bengu, die destydse Minister van Onderwys. 

Die gebou huisves verskeie kantore, lesingsale, werkkamers en ’n rekenaarlaboratorium. Die kantore van die kampusondernemings, Continuing Education at University of Pretoria (CE at UP), Business
Enterprises at UP (BE at UP) en die Sentrum vir Mikrofinansiering word ook hier gehuisves.

## Verwysings